Louise de Waal-moordverdagte Maandag in hof | Maroela Media
Die 16-jarige De Waal is Woensdagoggend in Roodepoort op pad skool toe ontvoer. 'n Verkoolde lyk is later die middag op 'n verlate plaas in Magaliesburg gevind. Die polisie vermoed dit is De Waal se lyk. 'n 35-jarige man het homself Donderdagoggend by die Margate-polisiestasie oorgegee. Volgens berigte het die verdagte Vrydag 'n bekentenis oor De Waal se ontvoering, verkragting en moord voor 'n landdros in Krugersdorp afgelê. Daar word ook berig dat De Waal se familie nie Maandag se hofverskyning sal bywoon nie. De Waal is vermoor kort voor haar 17de verjaarsdag wat Sondag sou gevier word. Volgens mediaberigte is De Waal se vermeende moordenaar getroud en het hy 'n 6-jarige seuntjie.
Die polisie het intussen die naweek gesê dat hulle moontlik Maandag tydens die verdagte se hofverskyning sal kan bekendmaak of hy ook die sogenaamde "Sondag-verkragter" is. Die "Sondag-verkragter" word gesoek in verband met minstens nege sake verkragting en een van moord. Die "Sondag-verkragter" het verlede jaar na bewering twee skoolmeisies in Pretoria-Wes ontvoer. Die een meisie het glo uit die ontvoerder se bakkie gespring en is dood. Die ander meisie is verkrag. Die "Sondag-verkragter" word verbind met verkragtings in Vanderbijlpark, Krugersdorp, Potchefstroom, Pretoria en Rustenburg.